Ir-Regolament tal-Kummissjoni (KEE) Nru 492/2003
tat-18 ta’ Marzu 2003
li jissupplementa l-Anness tar-Regolament (KE) Nru 2400/96 dwar id-dħul ta’ ċerti ismijiet fir-"Reġistru ta’ l-ismijiet ta’ l-oriġini u l-indikazzjonijiet ġeografiċi protetti" li hemm provvediment dwarhom fir-Regolament tal-Kunsill Nru 2081/92 dwar il-protezzjoni ta’ l-identifikazzjoni ġeografika u l-ismijiet ta’ l-oriġini għal ċerti prodotti agrikoli u oġġetti ta’ l-ikel (Soprèssa Vicentina, Asparago verde di Altedo, Pêra Rocha do Oeste)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta’ l-14 ta’ Lulju 1992 dwar il-protezzjoni ta’ l-indikazzjonijiet ġeografiċi u l-ismijiet ta’ l-oriġini għall-prodotti agrikoli u l-oġetti ta’ l-ikel [1], kif l-aħħar emendat bir-Regolament tal-Kummissjoni (KE) Nru 2796/2000 [2], u partikolarment l-Artikolu 6(3) u (4) tiegħu,
Billi:
(1) Bi qbil ma l-Artikolu 5 tar-Regolament (KEE) Nru 2081/92, l-Italja kienet bgħatet lil-Kummissjoni applikazzjoni għal reġistrazzjoni ta’ l-isem "Soprèssa Vicentina" bħala designazzjoni ta’ l-oriġini u applikazzjoni għar-reġistrazzjoni ta’ l-isem "Asparago verde di Altedo" bħala indikazzjoni ġeografika u l-Portugall kien bgħat lil-Kummissjoni applikazzjoni għar-reġistrazzjoni ta’ l-isem "Pêra Rocha do Oeste" bħala designazzjoni ta’ l-oriġini.
(2) Bi qbil ma’ l-Artikolu 6(1) ta’ dak ir-Regolament, l-applikazzjonijiet ġew misjuba li jilħqu l-ħtiġiet kollha stabbiliti hemmhekk, u partikolarment li fihom l-informazzjoni kollha meħtieġa b’konformità ma’ l-Artikolu 4 tiegħu.
(3) L-ebda stqarrija ta’ oġġezzjoni permezz ta’ l-Artikolu 7 tar-Regolament (KEE) Nru 2081/92 ma kienet waslet għand il-Kummissjoni fir-rigward ta’ l-ismijiet mogħtija fl-Anness t’hawnhekk bħala segwiment tal-pubblikazzjoni tagħhom fil-Ġurnal Uffiċjali tal-Komunitajiet Ewropej [3].
(4) L-ismijiet għandhom għalhekk ikunu mdaħħla fir-"Reġistru ta’ designazzjonijiet protetti ta’ l-oriġini u ta’ l-indikazzjonijiet ġeografiċi protetti" u għalhekk għandhom ikunu protetti matul il-Komunità kollha bħala designazzjonijiet ta’ l-oriġini protetta jew indikazzjoni ġeografika protetta.
(5) L-Anness ta’ dan ir-Regolament jissupplimenta l-Anness tar-Regolament tal-Kummissjoni (KE) Nru 2400/96 [4], kif l-aħħar emendat bir-Regolament (KE) Nru 2066/2002 [5],
ADOTTAT DAN IR-REGOLAMENT:
Artikolu 1
L-ismijiet fl-Anness miġjub hawn huma miżjuda ma’ l-Anness tar-Regolament (KE) Nru 2400/96 u mdaħħla bħala designazzjonijiet protetti ta’ l-oriġini (PDO) jew bħala indikazzjonijiet ġeografiċi protetti (PGI) fir-"Reġistru ta’ designazzjonijiet protetti ta’ l-oriġini u ta’ l-indikazzjonijiet ġeografiċi protetti" kif hemm provvediment dwar dan fl-Artikolu 6(3) tar-Regolament (KEE) Nru 2081/92.
Artikolu 2
Dan ir-Regolament għandu jidħol fis-seħħ fil-20 jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta’ Marzu 2003.